A. Belousovová, podpredsedníčka NR SR: (2010-03-10):
A úplne seriózne, pán Mikloško, najprv musím povedať, možno je to moje subjektívne hodnotenie, že vy v poslednej dobe alebo možno v posledných rokoch vystupujete ako človek, ktorý vždy vnáša do všetkého zlo, osobné urážky, možno takú osobnú ľudskú zatrpknutosť. Nebudem tu teraz robiť psychoanalytika, je to vaša vec. Chcem dať na zváženie ale niektoré fakty. Pán Mikloško, ten poslanec, o ktorom rozprávame, Csanád Szegedi, on nie je obyčajný nejaký István Farkas, nie je to, čo ste vy nazvali obyčajný človek. Vtedy by sme mohli mávnuť rukou a povedať, že obyčajný nejaký zblúdilý šialenec uráža Slovákov. On nie je obyčajný človek, je to funkcionár strany Jobbik, je to europoslanec a, znovu opakujem, je to človek, ktorý reprezentuje názory 25 % Maďarov, to znamená každého piateho Maďara. Dúfam, že si vypočujete ako džentlmen moje argumenty, alebo mi zasa dávate najavo, že demokracia v podaní KDH, alebo bývalého KDH aj súčasného KDH, je o tom, že si povie svoje a potom odíde. Pozrite sa, ako utekajú bývalí KDH-ci Palko, Mikloško a Minárik pred silou argumentov z rokovacej sály. (Potlesk.) Oni nechcú počúvať argumenty. Áno, utekajú. Kým tu bolo veselo, kým nepadali argumenty, dovtedy tu sedeli. Pri serióznej politike, pri serióznych argumentoch sa zdvihnú a odídu, lebo nemajú miesta, tak ako v normálnej politike. Ďalej chcem reagovať na to, čo on nazval slovenský komplex z Maďarov. Je to omyl, Maďari majú komplexy zo Slovákov. A aj keď ja som politik, ktorý sa do tej uhorskej histórie nechce ponárať alebo to robím nerada, môžem napriek tomu povedať, že je vlastne v histórii skrytý kľúč, prečo majú komplexy zo Slovákov. Je to preto, že Uhorsko, ktoré tak opisujú, nikdy nebolo maďarským štátom. Uhorsko nikdy nebolo štátom Maďarov. To je celá tá historická pravda. V Uhorsku Maďari tvorili menšinu. Väčšinu v ňom tvorili tí, ktorí pod maďarským útlakom trpeli. To bol ten žalár národov. A preto tento celok sa nakoniec pri silnejúcej asimilácii a neuveriteľnému existenčnému tlaku na menšiny rozsypal. To je tá pravda. Maďari nikdy nemali svoj vlastný štát, až kým sa Uhorsko nezrútilo. Uhorsko nebolo ich. Uhorsko bolo aj naše. A my sme tam boli tí, ktorí sme svetu nastavovali zrkadlo utrpenia až po černovskú tragédiu a zavraždených Slovákov. To nechce počuť pán Mikloško, pretože potom by musel povedať, prečo chodí jeden Slovák, ktorý má napísané v krstnom liste, že je Slovák, s vyznamenaním Jánosa Esterházyho na hrudi (Ruch v sále.), utekajte všetci aj z KDH, lebo na vás mám tiež čo povedať, sedeli ste s nimi vo vláde (Reakcie z pléna.), Jánosa Esterházyho, toho, ktorý je na fotografii zobrazený ako víta horthyovských fašistov. Kde sú teraz prázdne lavice tých, ktorí s nimi sedeli vo vláde, ktorí kolaborovali so Stranou maďarskej koalície osem rokov a teraz nechcú počúvať argumenty? (Potlesk.) A k hlasovaniu pri kasíne. Ako si niekto dovolí povedať, že hlasovanie za Hrušovského návrh rovná sa postoj proti kasínam. Ja tvrdím, že Slovenská republika má dostatočné páky na to, aby aj pri súčasnej platnej legislatíve zabránila postaveniu megakasína. A ja som všetkými desiatimi proti tomu. Ale nech si odvyknú KDH-ci, že oni majú patent na rozum. Teraz sa šmajchlujú Smeru. Ak ich zoberiete do koalície, šťastnú cestu do pekla, to si užijete potom ešte. (Potlesk.) To potom uvidíte, čo je KDH v slovenskej politike. Veď pán rozhorčený Mikloško tu čítal veľký zoznam, nás akože postavte ku múru vrátane mňa a odstreľte nás za to, že sme nepodporili Hrušovského návrh. Znovu tvrdím, ten návrh nešiel do podstaty. Je to len zviditeľňovanie sa. Čo ho nedal, keď tu kysol v parlamente tak dlho? Mohol ho dať za osem rokov, zabrániť všetkým negatívnym javom. K tomu ešte budem hovoriť. Ale ja som si predstavila iné hlasovanie, takisto sa mi premietal film. A dúfam, že Slovenská televízia konečne dokáže, že je slovenská, a pred voľbami napriek šmajchlovaniu KDH Smeru tento dokument premietne, ako vstávajú KDH-ci, teraz sú prázdne lavice, jeden za druhým chlapci ako sviece a hovoria na kameru, som proti, proti deklarácii o zvrchovanosti, proti slovenskej ústave, proti vzniku slovenského štátu. To premietnite, to ukážte národu, aby ste videli tých farizejov, ktorí ako potkany ušli z rokovacej sály, pred silou argumentov. (Potlesk.) A takisto gamblerstvo, drogy, „všetko super“. Prečo sedeli vo vláde osem rokov s SDKÚ, Slovenskou demokratickou a „kresťanskou“ úniou, keď pomaly jeden z hlavných bossov tejto kresťanskej únie je verejne priznávaný ateista, Kukan, ktorý povedal, že on je ateista. Tak o čom je SDKÚ? O čom je ich pokrytectvo? O tom, že som, aký chceš, aby som bol, len ma voľ? To je celé o tom. Pani Radičová teraz laškuje s tým, nech sa obráti na ňu, veď ju podporoval pán Mikloško na kandidátku na prezidentku, prehratú, ktorá sa stala líderkou teraz strany, ktorá hovorí niekomu ako pán Janiš o tom, o kauzách. Asi použili vanish, škvŕn, špiny sa zbavíš, na svoje svedomie a ich špinavé prachy, to treba tiež povedať. Nech pustia Slovenskú národnú stranu do médií, nech sú ich majitelia hocikto. Dovoľte nám konečne hovoriť pravdu. Slovenská národná strana ani pre koaličných partnerov, ani pre opozíciu nebude tým Jankom na otĺkanie. Nech nám dovolia povedať pravdu národu. (Potlesk.) Takisto, tí ktorí utiekli ako potkany, a ja si to pamätám, zasa budú hovoriť, že reagujem emocionálne. Sedeli, keď ja som bola v opozícii, keď začali bombardovať Juhosláviu. Kde, do čerta jazerného, boli vtedy tí kresťania a tie ich kresťanské duše, keď zabíjali nevinné deti? Ja im tie materiály donesiem. Nech si to pozrie pán Mikloško, nech sa konečne zobudí v nich svedomie a nech sa pridajú k nám 24. tohto mesiaca, keď na 11. výročie sa pôjdeme ospravedlniť Srbom za to, že sme dopustili, aby ich bombardovali. A Kukan povedal nedávno, minulý rok na 10. výročie, že to bola cena, ktorú sme zaplatili za vstup do NATO. A pán Weiss, váš veľvyslanec v Budapešti, to povedal, že áno, bola to tá cena, rozhodovanie bolo ťažké, sme ho urobili, ako predseda zahraničného výboru. Tak dajme dole masky a povedzme si, kto za koho kope, podľa Joža Ráža a jeho pesničky. O tom tiež hovorme. Slovenská národná strana tu má byť naozaj hromozvodom asi pre všetkých a keď si dovolíme dať nejaké vyjadrenie na obranu, tak už je zle-nedobre. Ako si dovolí napr. pán Mikloško niečo tvrdiť na adresu SNS, keď sedel vo vláde s SMK? Pán poslanec Farkas, či ako sa volá, navrhne, aby sa tu hovorilo o nástenkovom tendri. A kedy sa bude hovoriť o tom, že zmluva o prenájme, ktorú podpísal jeho minister, keď bol ministrom výstavby a regionálneho rozvoja, pripravila Slovenskú republiku, tam, kde sedí teraz ministerstvo, dve poschodia, za tie roky o 1 mld. Sk. Prečo tlač o tom nepíše? Lebo je to Maďar a obviňovanie z diskriminácie Maďarov? Oni môžu robiť maďarské tunely? A ešte si tu niekto dovolí otvoriť vôbec ústa a kázať niekomu morálku? Za 1 mld. Sk, ktorá bude zaplatená za prenájom, mohlo mať ministerstvo výstavby postavenú budovu, a dovolím si povedať, s pozlátenými kupolami oproti slnku. (Potlesk.) Takže chcem povedať, svedomie toho, kto tu hovoril predo mnou je čierne, ako keď zapálite pneumatiku, jednoducho nielen KDH, ktoré odišlo, pretože bývalí, minulí, budúci KDH-ci, všetko je to jedna zberba a nemajú právo hovoriť vôbec do smerovania tejto republiky. A takisto všetci, ktorí budú hlasovať proti návrhu, nech si potom dobre rozmyslia, ako budú zasa pudrovať rozumy ľudí o tom, akí sú národní, lebo všetci sú zrazu národní, keď treba chytať dušičky voličov ako ten vodník pod vodou do hrnčekov. Ale za národ sa treba postaviť. Ja som povedala, že my vlastne urobíme mierny ten návrh uznesenia, taký mierny, že keď nám už, nechcem povedať, čo ... z Maďarska na hlavu, tak ich prosíme, nechajte nám ľavé oko voľné, nech sa pozrieme na boží svet, úplné minimum robíme. Aj za to si niekto dovolí povedať to, čo tu povedal pán Mikloško. Skutočne žasnem. Takisto nech si kresťan spomenie na to, že podporoval naozaj pani Radičovú, ktorá je za legalizáciu drog, marihuany. To bolo v poriadku, to je všetko v poriadku. Na to sa budeme stále hrať. Takže možno som vystúpila viac emocionálne ako pragmaticky, ale ja to skutočne ako človek prežívam. Ja nie som ani po dvadsiatich rokoch politik, ktorý je jednoducho splachovač. Ďakujem pekne. (Potlesk.)